[pic] | EUROOPA ÜHENDUSTE KOMISJON |

Brüssel 10.9.2009

KOM(2009) 468 lõplik

2009/0126 (ACC)

Ettepanek:

NÕUKOGU OTSUS

metsaõigusnormide täitmise järelevalvet, metsahaldust ja ühendusse toodavate puittoodetega kauplemist käsitleva vabatahtliku partnerluslepingu allakirjutamise ja sõlmimise kohta Euroopa Ühenduse ja Ghana Vabariigi vahel

SELETUSKIRI

Metsaõigusnormide täitmise järelevalvet, metsahaldust ja puidukaubandust ( Forest Law Enforcement, Governance and Trade – FLEGT)[1] käsitlevas tegevuskavas, mida nõukogu toetas 2003. aastal,[2] soovitatakse mitmeid meetmeid, millega nähakse ette puitu tootvate riikide toetamine, mitmepoolne koostöö, et takistada ebaseadusliku puiduga kauplemist, erasektori algatuste toetamine ja samuti meetmed, et vältida investeerimist tegevusse, mis soodustab ebaseaduslikku metsaraiet. Tegevuskava nurgakivi on FLEGT-partnerluselepingute sõlmimine ühenduse ja puitu tootvate riikide vahel, et püüda peatada ebaseaduslikku metsaraiet. 2005. aastal võttis nõukogu vastu määruse (EÜ) nr 2173/2005,[3] millega kehtestatakse litsentsimissüsteem ja ühendusse imporditava puidu seaduslikkuse kontrollimise kord.

2005. aasta detsembris andis nõukogu komisjonile suunised partnerluslepingute üle läbirääkimiste pidamiseks puitu tootvate riikidega, et rakendada metsaõigusnormide täitmise järelevalvet, metsahaldust ja puidukaubandust (FLEGT) käsitlevat ELi tegevuskava ning eelkõige soodustada kontrollitud seadusliku puidu importi ühendusse sellistest partnerriikidest[4]. Leping Ghanaga on esimene selline partnerlusleping, mille üle tootjariik ja ühendus läbirääkimisi peavad.

Komisjon alustas läbirääkimisi Ghanaga 2007. aasta veebruaris. Läbirääkimised kestsid üle 18 kuu ja sel ajal toimus neli läbirääkimisvooru ning seitse tehnilise töörühma kohtumist. Läbirääkimiste käigus on komisjoni aidanud mitu liikmesriiki. Komisjon on hoidnud kogu läbirääkimiste ajal nõukogu selle käiguga kursis, esitades korrapäraselt aruandeid metsanduse töörühmale ning ELi delegatsiooni juhtidele ja esindajatele Ghanas. Pärast igat läbirääkimisvooru korraldasid pooled avalikke koosolekuid, et hoida sidusrühmi kursis läbirääkimiste edusammudega. Lisaks on Ghana rakendanud osalusel rajanevat lähenemisviisi, kaasates lepingu väljatöötamisse kodanikuühiskonna ja erasektori.

Lepingus käsitletakse kõiki nõukogu läbirääkimissuuniste osi. Eelkõige kehtestatakse lepinguga FLEGT-litsentsimissüsteemi raamistik, institutsioonid ja süsteemid. Selles kavandatakse tarneahela kontrollid, õigusnõuete täitmise raamistik ja süsteemi sõltumatu kontrollimise nõuded. Need on esitatud lepingu lisades ning neis kirjeldatakse üksikasjalikult struktuure, millele tugineb seaduslikkuse tagamine FLEGT-litsentsi väljastamise kaudu. Ghana töötas sidusrühmadega peetud ulatuslike nõupidamiste käigus välja kohaldatavate õigusaktide määratluse. See sisaldab metsa ülestöötamise õiguste andmist käsitlevaid õigus- ja haldusnorme, metsahaldus-, keskkonna- ja tööõigusakte, fiskaalnõudeid, maad omavate kogukondade omandi- ja kasutamisõiguste austamist ning muid metsaõiguses sätestatud sotsiaalseid kohustusi ja eksportkaubanduse nõudeid.

Lepingu kohaldamisala on laiem, kui FLEGTi käsitleva määruse (EÜ) nr 2173/2005 II lisas hõlmatud piiratud arv tooteid. Leping hõlmab kogu puittoodete kaubandust ning paneb sellega Ghanale kohustuse luua süsteem, mis annab ühendusele kindluse, et kõik Ghanast pärit puittooted on seaduslikult toodetud, ja aitab kaasa Ghana majanduse positiivsele ja säästvale kasvule.

Lepinguga nähakse ette impordikontroll ühenduse piiridel vastavalt FLEGTi käsitlevas määruses (EÜ) nr 2173/2005 ja sellega seonduvas rakendusmääruses (EÜ) nr 1024/2008 sätestatule. Lepingus on esitatud Ghana FLEGT-litsentsi kirjeldus, mis vastab rakendusmääruses (EÜ) nr 1024/2008 ettenähtud vormile.

Lepinguga luuakse FLEGTi käsitlevaks dialoogiks ja koostööks ühendusega ühine järelevalve- ja läbivaatamisüksus. Samuti kehtestatakse mõju jälgimiseks ja aruandluseks sidusrühmade osalemise, sotsiaalse kaitse ja läbipaistvuse põhimõtted.

Lepingus sätestatakse lepingu jõustumise ja litsentsimissüsteemi rakendamise ajakava ja kord. Kuna Ghana uuendab ja kujundab ümber oma õiguslikku raamistikku ja teabehaldussüsteemi, kehtestab ulatuslikumad tarneahela kontrollid ning õigusnõuete täitmise sõltumatu kontrollimise, läheb mitu aastat, et töötada välja uued süsteemid ja neid katsetada ning suurendada valitsuse, kodanikuühiskonna ja erasektori suutlikkust kavandatud ülesannete täitmisel. FLEGT-litsentsimissüsteem peaks hakkama täielikult toimima 2010. aasta lõpuks. Litsentsimissüsteemi hinnatakse määratletud kriteeriumide alusel, enne kui EL hakkab FLEGT-litsentse aktsepteerima. Lepingus ja selle lisades on määratletud selleks võetavad meetmed ja menetlus.

2009/0126 (ACC)

Ettepanek:

NÕUKOGU OTSUS

metsaõigusnormide täitmise järelevalvet, metsahaldust ja ühendusse toodavate puittoodetega kauplemist käsitleva vabatahtliku partnerluslepingu allakirjutamise ja sõlmimise kohta Euroopa Ühenduse ja Ghana Vabariigi vahel

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõike 2 esimese lõiguga ja lõikega 4,

võttes arvesse komisjoni ettepanekut

ning arvestades järgmist:

(1) 2003. aasta mais avaldas Euroopa Komisjon metsaõigusnormide täitmise järelevalvet, metsahaldust ja puidukaubandust (FLEGT)[5] käsitleva ELi tegevuskava, milles nõuti meetmete rakendamist ebaseadusliku metsaraie vastu puitu tootvate riikidega vabatahtlike partnerluslepingute väljatöötamise kaudu. Nõukogu võttis järeldused tegevuskava kohta vastu 2003. aasta oktoobris[6] ja parlament võttis ettepaneku vastu 2004. aasta jaanuaris[7].

(2) 5. detsembril 2005 volitas nõukogu komisjoni avama läbirääkimised partnerluslepingute üle, et rakendada metsaõigusnormide täitmise järelevalvet, metsahaldust ja puidukaubandust (FLEGT) käsitlevat ELi tegevuskava.

(3) 20. detsembril 2005 võttis nõukogu vastu nõukogu määruse (EÜ) nr 2173/2005 FLEGT-litsentsimissüsteemi kehtestamise kohta puidu impordi suhtes Euroopa Ühendusse riikidest, kellega ühendus on sõlminud vabatahtliku partnerluslepingu[8].

(4) Läbirääkimised Ghana Vabariigiga on lõpule viidud ning metsaõigusnormide täitmise järelevalvet, metsahaldust ja ühendusse toodavate puittoodetega kauplemist käsitlev vabatahtlik partnerlusleping Euroopa Ühenduse ja Ghana Vabariigi vahel (edaspidi „leping”) parafeeriti 3. septembril 2008.

(5) Seepärast on ühenduse huvides leping heaks kiita,

ON TEINUD JÄRGMISE OTSUSE:

Artikkel 1

1. Käesolevaga kiidetakse ühenduse nimel heaks metsaõigusnormide täitmise järelevalvet, metsahaldust ja ühendusse toodavate puittoodetega kauplemist käsitlev leping Euroopa Ühenduse ja Ghana Vabariigi vahel.

2. Lepingu tekst on lisatud käesolevale otsusele.

Artikkel 2

Ühendust esindavad komisjoni esindajad ühises järelevalve- ja läbivaatamisüksuses, mis luuakse vastavalt lepingu artiklile 19.

Artikkel 3

Lepingu artikli 26 kohaldamiseks volitatakse komisjoni vastavalt määruse (EÜ) nr 2173/2005 artikli 11 lõikes 3 sätestatud menetlusele leppima kokku lepingu lisade muutmiseks vajalikud meetmed.

Artikkel 4

Nõukogu eesistujale antakse õigus määrata isik, kes on volitatud lepingule alla kirjutama, et väljendada ühenduse nõusolekut olla lepinguga seotud[9].

Artikkel 5

Otsus avaldatakse Euroopa Liidu Teatajas .

Brüssel, […]

Nõukogu nimel

eesistuja […]

[1] KOM(2003) 251.

[2] ELT C 268, 7.11.2003

[3] ELT L 347, 30.12.2005.

[4] Nõukogu piiratud kasutusega dokument 15102/05.

[5] KOM (2003) 251.

[6] ELT C 268, 7.11.2003

[7] Parlamendi dokument 7014/04.

[8] ELT L 347, 30.12.2005.

[9] Nõukogu peasekretariaat avaldab lepingu jõustumise kuupäeva Euroopa Liidu Teatajas .